b'\n_START_ARTICLE_\nMuseo Militaria\n_START_SECTION_\nPerusn\xc3\xa4yttely ensimm\xc3\xa4isess\xc3\xa4 kerroksessa\n_START_PARAGRAPH_\nEnsimm\xc3\xa4isen kerroksen n\xc3\xa4yttely alkaa ajallisesti keskiajasta ja jatkuu Suomen sis\xc3\xa4llissotaan. Ensimm\xc3\xa4isess\xc3\xa4 kerroksessa on Pro Patria (suom. is\xc3\xa4nmaan puolesta) -sali, jossa on muun muassa j\xc3\xa4\xc3\xa4k\xc3\xa4rikenraali V\xc3\xa4in\xc3\xb6 Valveelle my\xc3\xb6nnettyj\xc3\xa4 kunniamerkkej\xc3\xa4._NEWLINE_Museo Militariassa on my\xc3\xb6s ajoittain k\xc3\xa4ytetty Suomen valtakunnallisen viestimuseon entinen museoamat\xc3\xb6\xc3\xb6riradioasema, jonka kutsumerkki on OH3SVM. Asemaa k\xc3\xa4ytet\xc3\xa4\xc3\xa4n kes\xc3\xa4isin sek\xc3\xa4 my\xc3\xb6s perinneradiotapahtumassa puolustusvoimain lippujuhlan p\xc3\xa4iv\xc3\xa4n\xc3\xa4 ja Suomen itsen\xc3\xa4isyysp\xc3\xa4iv\xc3\xa4n\xc3\xa4.\n_START_SECTION_\nKehitys ensimm\xc3\xa4isen maailmansodan j\xc3\xa4lkeen\n_START_PARAGRAPH_\nToisessa kerroksessa esitell\xc3\xa4\xc3\xa4n Suomen sotav\xc3\xa4en kehityst\xc3\xa4 1920-luvulla ja 1930-luvulla sek\xc3\xa4 pioneeri-, tykist\xc3\xb6- ja viestiaselajin historiaa talvi- ja jatkosodassa sek\xc3\xa4 Lapin sodassa.\n_START_SECTION_\nHenkil\xc3\xb6esittelyt\n_START_PARAGRAPH_\nHenkil\xc3\xb6ist\xc3\xa4 esitell\xc3\xa4\xc3\xa4n erityisesti tykist\xc3\xb6kenraali Wilho Petter Nenonen, j\xc3\xa4\xc3\xa4k\xc3\xa4rikenraaliluutnantti Unio Sarlin pioneeriaselajista sek\xc3\xa4 j\xc3\xa4\xc3\xa4k\xc3\xa4rieversti Arthur Saarmaa viestiaselajista.\n_START_SECTION_\nMultimediasali\n_START_PARAGRAPH_\nToisessa kerroksessa on my\xc3\xb6s elokuvasali, noin viisikymmenpaikkainen multimediasali, jossa voidaan katsoa talvisodasta ja jatkosodasta kertovia dokumenttifilmej\xc3\xa4 15\xe2\x80\x9340 minuuttia pitkin\xc3\xa4 dvd-esityksin\xc3\xa4 museon aukioloaikoina. Museossa esitet\xc3\xa4\xc3\xa4n kuutta erilaista multimediaelokuvaa: Ihantalan ihme, Korpisodan suurvoitto, Taistelu Laatokan Karjalassa, Talvisota \xe2\x80\x93 ensimm\xc3\xa4inen torjuntavoitto, Suomen tie jatkosotaan, jotka ovat Tykkimiehet ry:n tuottamia, sek\xc3\xa4 Viimeiseen mieheen (2010)._NEWLINE_Ihantalan Ihme on Tykkimiehet ry:n vuonna 2001 tuottama elokuva Ihantalan taisteluista ja p\xc3\xa4\xc3\xa4asiassa Suomen kentt\xc3\xa4tykist\xc3\xb6n osuudesta siin\xc3\xa4._NEWLINE_Viimeiseen mieheen on Impilahti-Seura ry:n tuottama dokumenttielokuva, joka tapahtumakuvaukset suoritettiin Suomenlahden saaristossa, H\xc3\xa4til\xc3\xa4ss\xc3\xa4 ja Niinisalossa sek\xc3\xa4 maasto- ja aluekuvaukset Laatokan saarilla. Elokuvan ensiesitys oli 14. maaliskuuta 2010._NEWLINE_Salauslaitehuone_NEWLINE_Salauslaitehuoneessa esitell\xc3\xa4\xc3\xa4n erilaisia salausv\xc3\xa4lineit\xc3\xa4 ja tekniikoita. N\xc3\xa4ht\xc3\xa4vill\xc3\xa4 on muun muassa eri sukupolvien salauslaitteita, Nokian valmistamia sanomalaitteita ja saksalainen Enigma-laite.\n_START_SECTION_\nPerusn\xc3\xa4yttely kolmannessa kerroksessa\n_START_PARAGRAPH_\nKolmannessa kerroksessa sijaitseva n\xc3\xa4yttelyn osa keskittyy sodanj\xc3\xa4keisest\xc3\xa4 ajasta nykyaikaan._NEWLINE_Henkil\xc3\xb6ist\xc3\xa4 esitell\xc3\xa4\xc3\xa4n erityisesti Suomen marsalkka C. G. Mannerheim. Omat kokonaisuutensa on my\xc3\xb6s Puolustusvoimien uudesta pioneeri- ja viestikalustosta, el\xc3\xa4m\xc3\xa4st\xc3\xa4 varuskunnissa sek\xc3\xa4 aselajien killoista ja perinnetoiminnasta. My\xc3\xb6s Panssarisoittokunnalla on kolmannessa kerroksessa oma osionsa. Kerroksessa on my\xc3\xb6s Suomen kansainv\xc3\xa4lisist\xc3\xa4 operaatioista kertova huone.\n_START_SECTION_\nTykkihalli\n_START_PARAGRAPH_\nTykkihallissa ovat museon historiallisesti arvokkaimmat tykit. Tykkihallissa j\xc3\xa4rjestet\xc3\xa4\xc3\xa4n my\xc3\xb6s yleis\xc3\xb6lle vapaita luentoja.\n_START_SECTION_\nUlkon\xc3\xa4yttely\n_START_PARAGRAPH_\nVanajaveden ranta-alueella on ulkon\xc3\xa4yttely, jossa on tykkej\xc3\xa4, sek\xc3\xa4 pioneeri- ja vesist\xc3\xb6kalustoa. Kaluston ik\xc3\xa4vaihtelu ulottuu 1870-luvulta aina 1960-luvulle.\n_START_SECTION_\nErikoisn\xc3\xa4yttelyt\n_START_PARAGRAPH_\nPerusn\xc3\xa4yttelyn lis\xc3\xa4ksi Museo Militariassa on vaihtuvia erikoisn\xc3\xa4yttelyit\xc3\xa4.'